Ndevu ingespan as Ixias-kaptein - Bloemfontein Courant
Home Sport Ndevu ingespan as Ixias-kaptein
Ndevu ingespan as Ixias-kaptein
Die oudleerling van Hoërskool Outeniqua in George sal vanjaar vir die Sentrale Universiteit vir Tegnologie Ixias aanvoer tydens die Varsitybeker-reeks. FOTO: MORGAN PIEK
Die Sentrale Universiteit vir Tegnologie Ixias het hul nuwe kaptein aangewys voor die Varsitybeker 2021, wat oor 'n bietjie meer as 'n maand van nou af begin.
Die flank, Luvuyo Ndevu, sal die leisels neem van dié span, wat groot verwagtinge vir vanjaar het.
Die Ixias was verlede seisoen een van die verrassingspakkette en goed op pad om die uitkloprondes van die toernooi te haal voordat alle rugby weens die Covid-19-pandemie kortgeknip is.
Ndevu het aan Bloemfontein Courant gesê dat die verwagting is dat hulle goed sal vaar.
"Ons het verlede jaar goed gevaar en mense verwag dat ons hierdie keer weer goed sal vaar. Dit gesê, wil ons natuurlik wen en op die veld presteer. Ons moet dié stelling maak waar ons op die volgende vlak is, en ons moet alles uitvoer en ons stemme op die speelveld dik maak.
"Ons kan nie regtig 'n af dag bekostig nie, en ons berei voor om dit te vermy.
"Ons moet regtig goed vertoon en op die volgende vlak wees, want mense gaan van ons verwag om wedstryde te wen, en daarom sal ons ingesteldheid ook moet reg wees."
Die Ixias pak die Universiteit van Johannesburg in hul openingswedstryd op 4 April in die bio-borrel wat by die Universiteit van Pretoria gespeel sal word. In hierdie stadium sal die spanne nog steeds in 'n bio-borrel meeding, maar noudat die land weer na vlak 1 van die inperkings geskuif het, kan die organiseerders die situasie herevalueer.
Weens die Covid-pandemie wat verlede jaar verwoesting gesaai het, is daar nie 'n kampioen in die Varsitybeker gekroon nie. Dus is die Universiteit van Stellenbosch Maties steeds die verdedigende kampioene. – MORGAN PIEK